Rohde-uitspraak: 'Susan wou 'n beeld vir die wêreld voorhou' | Maroela Media
Rohde-uitspraak: 'Susan wou 'n beeld vir die wêreld voorhou'
Regter Gayaat Salie-Hlophe het Donderdag in die Wes-Kaapse hooggeregshof haar uitspraak in die moordsaak teen die sakeman Jason Rohde begin deur 'n prentjie te skets van die gebeure die aand van 23 Julie 2016 in kamer 221 van die hotel op die Spier-wynlandgoed, ure voordat Susan Rohde dood in die badkamer van dié kamer aangetref is.
Die Rohde-egpaar het die naweek van 22 tot 24 Julie 2016 Sotheby's International Realty se jaarlikse geselligheid op dié wynlandgoed buite Stellenbosch bygewoon.
Salie-Hlophe het om 10:00 begin om 'n 38 bladsy lange opsomming voor te lees van haar uitspraak wat in sy volledige vorm 258 bladsye lank is.
Sy het eers vertel van Jason Rohde se buite-egtelike verhouding met Jolene Alterskye, die rede vir die gebeure wat glo tot Susan se dood gelei het. Salie-Hlophe het gesê die hotelkamer op die wynlandgoed het die toneel geword van die laaste oomblikke van Susan se lewe, "'n lewe wat beslis kortgeknip is in haar fleur in die ouderdom van 47 jaar".
Salie-Hlophe het in haar uitspraak gesê Rohde het in sy pleitverduideliking erken dat hy 'n buite-egtelike verhouding met Alterskye gehad het, dat sy huwelik hieronder gely het en dat hy belowe het om die verhouding te beëindig, maar dit nie gedoen het nie. Die regter het gesê dit is duidelik dat Susan hieroor emosioneel baie swaargekry het.
"Susan het in stilte gesukkel en wou 'n beeld vir die wêreld voorhou van 'n perfekte, prentjiemooi egpaar." Sy het gesê Susan het lank voor die konferensie op die landgoed al begin beplan aan die uitrustings wat sy sou aantrek en het selfs botoks gekry om seker te maak dat sy op haar beste lyk en Alterskye, wat ook by die konferensie sou wees, sou oorskadu.
Salie-Hlophe het in haar uitspraak teksboodskappe voorgelees wat Jason die aand voor Susan se dood aan Alterskye gestuur het: "Ek is gefrustreerd. Ek kan nie by jou, die een wat ek wil hê, wees nie. Is jy nog lief vir my? Al wat ek kan doen, is dink aan jou. Ek wil skree van frustrasie. Ek wil niks anders in my lewe hê behalwe vir jou nie."
Die oggend van 24 Julie 2016 is Susan se liggaam in die badkamer van die hotelkamer gevind waar dit met 'n elektriese koord om haar nek aan 'n haak van die badkamerdeur gehang het. 'n Geregtelike doodsondersoek is aanvanklik gedoen aangesien dit geblyk het dat Susan haar eie lewe geneem het. Die saak is later na moord verander nadat 'n nadoodse ondersoek deur die staat daarop gedui het dat die oorledene vermoor is.
Rohde is later in hegtenis geneem en aangekla van moord en regsverydeling. Hy het onskuldig gepleit op die aanklagte teen hom.
Salie-Hlophe het in haar uitspraak deur die getuienis gegaan van verskeie getuies wat tydens die verhoor getuig het, insluitend hotelpersoneel, werknemers van Sotheby's, die ondersoekbeampte en forensiese spesialiste.
Die uitspraak duur voort. Hou Maroela Media dop vir meer.
Opdrag kom glo uit tronk om advokaat te laat vermoor
Hy gaan los kom
Ek was in die selfde situasie en die madam vlug toe NZ land toe maar los 'n gelukkige huwelik wat sy eers prober verbrokkel het net so waar oor ek ook nie kan kom nie. Want sy wou my man saam haar NZ toe geneem het maar nooit gedink hy het kinders hier wat vir hom lief is nie. Jeanine jy sal nooit kan geluk vind nie vir die hartseer wat jy aan ander gedoen en en aan nog ander families ook waar jy betrokke was met hulle mans wat jy dieselfde gedoen het. Die Here sal jou straf op… Lees meer »